laion/Wikipedia-Exotic huggingface dataset:
იგი

იგი — ჯემალ ქარჩხაძის ალეგორიული მოთხრობა. პირველად გამოქვეყნდა 1977 წელს, ჟურნალში — „ცისკარი“. მთავარი პერსონაჟი — „იგი“ — პრეისტორიულ ხანაში ცხოვრობს. ყველაფერი ჩვეულებრივადაა, სანამ იგი აზროვნებას დაიწყებს. ყურადღება!  ქვემოთ მოყვანილია სიუჟეტის და/ან დასასრულის დეტალები. ჯემალ ქარჩხაძის მოთხრობაში „იგი“ აღწერილია პრეისტორიული ხანის ადამიანების არსებობა და მათგან ერთ-ერთის ცხოვრების გზა პიროვნებად ჩამოყალიბებამდე და მის შემდეგ. ნაწარმოების დასაწყისში ვეცნობით ტომის ირგვლივ არსებულ მოვლენებს, საიდანაც ჩნდება „იგის“, როგორც მას ავტორი უწოდებს, უჩვეულო დამოკიდებულება სამყაროსადმი. ძველი ბელადის „დაძინების ქარაფზე“ ასვლისა და კვალის დატოვების შემდეგ, იგის უჩნდება კითხვები, მის „სხეულში გაკვირვება აწრიალდება“ და ცდილობს ამოხსნას საიდუმლო, რაც გარშემომყოფებისთვის შეუმჩნეველი ხდება. „იგის“ თანამოძმეებისგან განასხვავებს წელში გამართული სიარული, რაც მათ შორის დაპირისპირების მიზეზი ხდება. იგი გრძნობს მოახლოებულ ხიფათს, რომელიც გამორჩეულობამ შეიძლება მოუტანოს და სიტყვებით გადმოსცემს სათქმელს „იგი ისეთი უნდა გახდეს როგორიც არიან სხვები“. იგი ცდილობს დაემსგავსოს თანამოძმეებს, და გაუძლოს ფიზიკურ ტკივილს რომელიც უფრო ასატანია ვიდრე სიმარტოვით გამოწვეული მწუხარება. პირველყოფილების „საზოგადოებაში“ მიუღებელია სამყაროს სხვაგვარი აღქმა და განსხვავებული აზრის მქონე ადამიანის არსებობა.იგის სხვებისგან განმასხვავებელ ფიზიკურ ნიშანს ემატება სულიერი მხარეებიც, რომლების დამალვაც შეუძლებელია. ის ბუნებას ახლებურად ხედავს, რასაც მასთან თამაში და სიტყვების უჩვეულო დალაგება ადასტურებს. პიროვნებად ჩამოყალიბებაში იგის ეხმარება ხორციელი სიამოვნება, თავისუფლებისა და სიყვარულის შეგრძნება, რაც მას შემოქმედებით საქმიანობამდე მიიყვანს. იგის ასეთი ფერიცვალება, შეუმჩნეველი არ რჩება ტომის ბელადისა და მისი მიმდევრებისთვის. „სხვა ჯიშის“ არსება ირიყება მათი ჯგუფისაგან, მისდამი დამოკიდებულება უფრო მწვავდება, რასაც საბოლოოდ იგის გაქრობის გადაწყვეტილებამდე მივყავართ. იგი, წელში გამართული მიაბიჯებს ქარაფზე, და უკან მოხედვის დიდი სურვილის მიუხედავად წინ მიდის, რაც მისი ღირსებების აღიარებაზე მეტყველებს. იგიმ გაიგო რა დარჩებოდა მისი წასვლის შემდეგ და ამითი განახორციელა თავისი იდეა. ჯემალ ქარჩხაძე მოთხრობის ასეთი დასასრულითა და პერსონაჟის მიერ ნათქვამი სიტყვებით „იგისგან სწორედ ის დარჩა, რაც იგიში იგი იყო“ მიგვანიშნებს პიროვნების მარადიულობაზე. იგისგან დარჩა იდეა, რომლის მემკვიდრე ზუც, აცნობიერებს თავის ინდივიდუალურ სახეს და წელში გამართული აგრძელებს ცხოვრებას. მკითხველი აღმოაჩენს რომ მიუხედავად საზოგადოების ამგვარი დამოკიდებულებისა, თითოეულ ადამიანს გააჩნია თავისუფალი სული და იგი ადრე თუ გვიან გამოვლინდება. „იგი“ - მთავარი პერსონაჟი, ადამიანი, რომელიც იწყებს „აზროვნებას“ და წელში პირველი გაიმართება. „ნი“ - ქალი, რომელიც იგის უყვარს. „ბელადი“ - მოთხრობის ანტაგონისტი. „ზუ“ - „იგის“ მიმდევარი. ესე "იგის" შესახებ დაარქივებული 2014-12-18 საიტზე Wayback Machine. ლევან ბერძენიშვილის გადაცემა "წიგნები" - "იგის" შესახებ დაარქივებული 2016-03-04 საიტზე Wayback Machine. "იგი" goodreads.com-ზე
ევროპა (კუნძული)

ევროპა (ფრანგ. Europa) — კუნძული მოზამბიკის სრუტეში, კუნძულ მადაგასკარსა და აფრიკის კონტინენტს შორის. საფრანგეთმა ის ჩართო საფრანგეთის ზღვისიქითა ტერიტორიების, საფრანგეთის სამხრეთული და ანტარქტიდული ტერიტორიის ეპარსეს კუნძულების შემადგენლობაში. მასზე პრეტენზიას აცხადებს მადაგასკარი. ფართობი — 28 კმ², სანაპირო ზოლის სიგრძე — 22,2 კმ. კოორდინატები — 22° 20′ ს. გ., 40° 22′ ა. გ., მაგრამ უბეები ან ნავსაყუდლები მას არ გააჩნია, მხოლოდ არსებობს ღუზით გასაჩერებელი ადგილები ნაპირთან ახლოს. ყველა მხრიდან კუნძული გარშემორტყმულია მარჯნის პლაჟებით და სანაპირო რიფებით, რომელიც გამოყოფს ოკეანისგან წყალმეჩხერ ლაგუნას ფართობით 9 კმ². ლაგუნა და მისი ნაპირები დაფარულია მანგროს მცენარეულობით. მანგროს ტყეების გარდა, კუნძულზე არსებობს მშრალი ტყის მონაკვეთები, ბუჩქნარები, ხისებრი რძიანა, მლაშენიადაგიანი მდელოები, ასევე აგავის ყოფილი პლანტაციების ნარჩენები. აქა თუ იქ მცირე რაოდენობით იზრდება ქოქოსის პალმა. კუნძული ევროპა გამოცხადებულია ბუნებრივ ნაკრძალად. კუნძულზე ბუდობენ ზღვის ფრინველები. კუნძული მწვანე ზღვის კუების (Chelonia mydas) გამრავლების ერთ-ერთი მთავარი ადგილია, რომლებიც კვერცხებს დებენ მის პლაჟებზე. აქ ასევე ცხოვრობს რამდენიმე ასეული აფრიკული თხა, რომლებიც კუნძულზე შემოიყვანეს XVIII საუკუნეში. კუნძულის განსაკუთრებული ეკონომიკური ზონა, საერთოა კუნძულ ბასას-და-ინდიას ირგვლივ არსებულ ზონასთან, რომელიც მდებარეობს შორიახლოს ჩრდილო-დასავლეთით და შეადგენს 127 300 კმ²-ს. კუნძულმა სახელი მიიღო ბრიტანული გემი «ევროპასგან», რომელიც ესტუმრა მას 1774 წელს. კუნძული ეკუთვნის საფრანგეთ 1897 წლიდან, მაგრამ მადაგასკარი მას თვლის საკუთარ ტერიტორიად იმის საფუძველზე, რომ კუნძული ადმინისტრაციულად გამოყოფილი იყო ფრანგული კოლონია მადაგასკარიდან უშუალოდ დამოუკიდებლობის გამოცხადების წინ. კუნძულზე არსებული ნანგრევები და საფლავები ამტკიცებენ მათი დასახლების უნაყოფო ცდებზე 1860-იან და 1920-იან წლებში. კუნძული დაუსახლებელია; არავითარი ეკონომიკური აქტივობა აქ არ არსებობს. კუნძულს ხშირად სტუმრობენ მეცნიერები. მეტეოროლოგიური სადგური დღეისათვის მუშაობს ავტომატურ რეჟიმში. არსებობს გრუნტიანი ასაფრენ-დასაჯდომი ზოლი სიგრძით 1000 მეტრი. ხელსაყრელი ადგილი გემების მოსასვლელად აქ არ არსებობს. კუნძულზე განლაგებულია მცირე ფრანგული სამხედრო გარნიზონი რეიუნიონიდან. World Wildlife Fund (WWF): Europa & Bassas da India Ecoregion, (2001) (ინგლისური) Europa დაარქივებული 2015-07-26 საიტზე Wayback Machine. sur le site officiel des TAAF
ქართუ ბანკი

ქართუ ბანკი — ერთ-ერთი უძველესი ბანკი საქართველოს საბანკო სივრცეში. 1996 წელს დაფუძნდა სახელწოდებით სს კომერციული ბანკი „როსიისკი კრედიტი-ქართუ“, ხოლო 1998 წელს სახელი შეეცვალა და გახდა სს „ბანკი ქართუ“. 2001 წელს ბანკმა შეისყიდა სს კბ „აბსოლუტ“-ის აქტივ-პასივების ნაწილი, საბარათე ბიზნესის სრული პაკეტი და გახდა საპროცესინგო ცენტრის მფლობელი. 2001 და 2002 წლებში გახდა VISA-ს საერთაშორისო საბარათე სისტემისა და MasterCard-International საგადამხდელო სისტემის ძირითადი წევრი. 2002 წელს საგამომცემლო სახლმა Georgian Times-მა ტრადიციულ ბიზნეს რეიტინგში სააქციო საზოგადოება „ბანკი ქართუ“ და მისი ხელმძღვანელი საქართველოს ოცდაერთ საუკეთესო კერძო კომპანიათა შორის დაასახელა. 2003 წელს ბანკმა მოიპოვა American Express და Diners Club ბარათების მომსახურების უფლება. 2003 წელს საგამომცემლო სახლ Georgian Times-ის მიერ ორგანიზებულ ყოველწლიურ ბიზნეს რეიტინგის საზეიმო ცერემონიალზე სააქციო საზოგადოება „ბანკი ქართუ“ დასახელდა, როგორც „წლის საუკეთესო კომპანია/ბიზნესი“, დაჯილდოვდა პრიზით ნომინაციაში „სტაბილური პროგრესი და დინამიკურობა“. 2006 წელს ბანკმა შესთავაზა მომხმარებელს ელექტრონული კომერციის სერვისი. 2011 წელს დანერგა ინტერნეტ ტრანზაქციების უსაფრთხოების უმაღლესი სტანდარტი — Verified by Visa. 2012 წელს ამერიკულმა ჟურნალმა „Global Finance“ ბანკი ქართუ აღიარა, როგორც საუკეთესო ელექტრონული კომერციის ბანკი. 2014 წელს ბანკში დაინერგა MasterCard ბარათების უსაფრთხოების უმაღლესი სტანდარტი MSC (MasterCard Secure Code). ბანკის დამფუძნებელი და მფლობელი ბიზნესმენი ბიძინა ივანიშვილია. აქციების 100% სს „ქართუ ჯგუფი“-ს საკუთრებაშია. ბანკის გენერალური დირექტორი ნატო ხაინდრავაა, სამეთვალყურეო საბჭოს თავმჯდომარე — ნიკოლოზ ჩხეტიანი. ბანკის საიტი
სიტყვების თამაში (გადაცემა)

„სიტყვების თამაში“ — ქართული გასართობ-ინტელექტუალური შოუ, რომელშიც მონაწილეები ერთმანეთს სიტყვების შედგენაში ეჯიბრებიან. თამაშის მოგება მხოლოდ მონაწილეების ინტელექტზე არ არის დამოკიდებული. ეს არის შოუ, რომელშიც თითოეული სიტყვა ფულით ფასდება. ეს მოთამაშეებისგან დამატებით უნარებს მოითხოვს, თამაშს კიდევ უფრო დაძაბულს, აზარტულსა და საინტერესოს ხდის. გადაცემის წამყვანია მარიკო ებრალიძე. გადაცემა სამი რაუნდისგან შედგება. თითოეულ რაუნდს განსაკუთრებული წესები აქვს. შოუს მონაწილეები სპეციალური ბარათებით თამაშობენ. დასტაში სულ 85 ბარათია და თითოეული მათგანი ანბანის რომელიმე ასო-ბგერას შეესაბამება. ასო-ბგერებს წინასწარ მინიჭებული ქულები აქვს (მაგალითად, ა — გვხვდება რამდენიმეჯერ და მისი ღირებულება არის — 1, ხოლო ჭ — ერთხელ და მისი ქულა არის — 4 და ა.შ.). ქართული ანბანის თამაშთან ადაპტირება, სპეციალურად ამ გადაცემისათვის, „ენის მოდელირების ასოციაციის“ დახმარებით მოხდა. ასევე, პროექტის კონსულტანტია ა. ჩიქობავას სახელობის ენათმეცნიერების ინსტიტუტი. მოთამაშეების მთავარი მიზანია, რომ შეზღუდულ დროში, მოცემული ასო-ბგერებით შეადგინონ მაღალქულიანი სიტყვა. მონაწილეებს არა მხოლოდ სიტყვის შედგენა, არამედ ტაქტიკურ თამაშიც მოეთხოვებათ, რადგან მას შემდეგ, რაც ისინი დაწერენ სიტყვებს, თითოეული საკუთარ სიტყვას ფულით აფასებს. სიტყვების შეფასება წინასწარ შემუშავებული სქემით ხდება. თითოეულ ეტაპზე განსაზღვრულია სიტყვის მინიმალური და მაქსიმალური ღირებულება. „სიტყვების თამაში“ აზარტული გადაცემაა, რომლის მონაწილეები თამაშობენ ფულზე. თითოეული მოთამაშის საწყისი სათამაშო თანხა 100 ლარს შეადგენს. გამარჯვებული მხოლოდ ერთია და ის მინიმუმ — 200 ლარს, მაქსიმუმ — 1000 ლარს იგებს. ↑ სიტყვების თამაში
ალბანეთის სახალხო სოციალისტური რესპუბლიკა

ალბანეთის სახალხო სოციალისტური რესპუბლიკა (ალბ. Republika Popullore Socialiste e Shqipërisë) — ალბანეთის ოფიციალური სახელწოდება 1976-1992 წლებში. 1946–1976 - წლებში მას ალბანეთის სახალხო რესპუბლიკა ეწოდებოდა, ხოლო 1944-1946 წლებში ალბანეთის დემოკრატიული მთავრობა. ამ პერიოდში ალბანეთს ჰქონდა სტალინისტური მართველობის ფორმები. ვიზიტორთათვის ის მსოფლიოს ერთ-ერთი ყველაზე დახურულ ქვეყანას წარმოადგენდა. 1967 წელს ის მსოფლიოს პირველი ათეისტური ქვეყანა გახდა. ის იყო პირველი ქვეყანა რომელმაც ვარშავის პაქტის დატოვა, ეს მოხდა 1968 წელს ჩეხოსლოვაკიაში ჯარების შეყვანის შემდეგ. პირველი მრავალპარტიული არჩევნები ალბანეთში 1991 წლის 31 მარტს ჩატარდა, რომელშიც კომუნისტებმა გაიმარჯვეს. ალბანეთის სახალხო სოციალისტური რესპუბლიკა ოფიციალურად 1992 წლის 22 მარტს გაუქმდა. ალბანეთის ისტორია Afrim Krasniqi, Political Parties in Albania 1912-2006, Rilindje, 2007 Afrim Krasniqi, Political System in Albania 1912-2008, Ufo press, 2010 Library of Congress Country Study ↑ Raymond Zickel & Walter Iwaskiw, eds., "Albanian–Yugoslav Tensions," Albania: A Country Study (Washington: GPO for Library of Congress, 1994) [1] (accessed 2014-11-22) ↑ Kushtetuta e Republikës Popullore Socialiste të Shqipërisë: miratuar nga Kuvendi Popullor më 28. 12. 1976 [2] ↑ Majeska, George P. (1976). "Religion and Atheism in the U.S.S.R. and Eastern Europe, Review." The Slavic and East European Journal. 20(2). pp. 204–206.
ქირშეჰირი

ქირშეჰირი (თურქ. Kirşehır) — ქალაქი ცენტრალურ თურქეთში, ცენტრალური ანატოლიის რეგიონში, ქირშეჰირის პროვინციის ადმინისტრაციული ცენტრი. ქალაქი ქირშეჰირი მდებარეობს 985 მეტრზე ზღვის დონიდან. 2014 წლის აღწერის მონაცემებით, ქირშეჰირში ცხოვრობს 120,508 ადამიანი. ქალაქ ქირშეჰირს აქვს მერია და მისი მერი არის იაშარ ბაჰჩეჯი. ქირშეჰირის პროვინცია მოიცავს 7 რაიონს. ქალაქი ქირშეჰირი კი ესაზღვრება საკუთარი პროვინციის ყველა ქალაქს. დასავლეთით ესაზღვრება აქფინარი და ქამანი, აღმოსავლეთით ესაზღვრება ბიოზტეპე და მუჯური, ჩრდილოეთით ესაზღვრება ჩიჩეკდაღი, ხოლო ჩრდილო-აღმოსავლეთით — აქჩაქენთი. ამას გარდა, ქირშეჰირს სამხრეთით ესაზღვრება ნევშეჰირისა და აქსარაის პროვინციებს. ქირშეჰირის პროვინცია თურქეთის ქალაქების სია ვიკისაწყობში არის გვერდი თემაზე: ქირშეჰირი District governor's official website (თურქული) District municipality's official website (თურქული) Kirsehir Portal დაარქივებული 2008-10-01 საიტზე Wayback Machine. (თურქული)
აგი

აგი — კიშის პირველი დინასტიის ლეგენდარული მეფე, ძვ. წ. XXVII საუკუნე. გილგამეშის თანამედროვე. აგი ცდილობდა კიშითვის დაემორჩილებინა ურუქი. ურუკის უხუცესთა საბჭო უკვე თანახმა იყო დამორჩილებაზე, მაგრამ სახალხო კრებამ მეფედ აირჩია გილგამეში და გადაწყვიტა წინააღმდეგობის გაწევა. აგამ ურუკი ვერ აიღო და საბოლოოდ იძულებული გახდა დამორჩილებოდა გილგამეშს. შესაძლოა ამის შემდეგ მოხდა კიშის სწრაფი დასუსტება. მან დაკარგა ჰეგემონია და შემდეგ დაპყრობილ იქნა მესალიმის, ავანას მეფის მიერ. Рыжов, K. (2001). Энциклопедия - Все монархи мира - Древний Восток. Вече, Москва. ISBN 5-7838-0829-6
დევოლის რაიონი

დევოლის რაიონი (ალბ. Rrethi i Devollit) — ერთ-ერთი ალბანეთის 36 რაიონიდან. რაიონი კორჩის ოლქის შემადგენელია ნაწილია და მისი სახელი მდინარე დევოლიდან მომდინარეობს, რომლის აუზშიცაა განლაგებული. 2010 წლის მონაცემებით დევოლის მოსახლეობა 33 785 ადამიანს შეადგენს. რაიონი 429 კმ²-ზეა განფენილი და ქვეყნის სამხრეთ-აღმოსავლეთ ნაწილში მდებარეობს. ადმინისტრაციული ცენტრია ბილიშტი. დევოლის რაიონი საბერძნეთის სასაზღვრო ზონაში მდებარეობს. რაიონი ხუთ მუნიციპალიტეტად იყოფა. ესენია: ↑ POPULLSIA SIPAS PREFEKTURAVE, 2001–2010. Albanian Institute of Statistics. დაარქივებულია ორიგინალიდან — 2019-09-16. ციტირების თარიღი: 2010-09-09. ↑ GeoNames — 2005. <a href="https://wikidata.org/wiki/Track:Q830106"></a>
ჟიულ ბიანკი

ჟიულ ბიანკი (ფრანგ. Jules Bianchi; დ. 3 აგვისტო, 1989 — გ. 17 ივლისი, 2015) — ფორმულა ერთის ფრანგი ავტომრბოლელი. მისი კარიერული დებიუტი 2013 წელს შედგა ავსტრალიაში. 2014 წლის 5 ოქტომბერს იაპონიაში შეჯიბრებისას ბიანკიმ მმართვის კონტროლი დაკარგა ავტომანქანაზე და დაიმტვრა რის შედეგადაც მიიღო თავის ტვინის დაზიანება. იმ დღიდან იმყოფებოდა კომაში და საბოლოოდ გარდაიცვალა 2015 წლის ივლისში 25 წლის ასაკში. ↑ Jules Bianchi: Formula 1 bids farewell at driver's funeral BBC
თამარი (სახელი)

თამარ — ერთ-ერთი ყველაზე პოპულარული ქალის სახელია საქართველოში საუკუნეთა განმავლობაში. ამ სახელით ცნობილ ისტორიულ პირთაგან განსაკუთრებით აღსანიშნავია თამარ მეფე (მეფობდა 1184—1213 წლებში). ეს პირველი ქართველი მეფე-ქალი ეკლესიამ წმინდანად შერაცხა და მისი სახელიც ქართულის მეშვეობით შევიდა საეკლესიო კალენდარში. წარმოშობით თამარ უკავშირდება სემიტურ ენებს, კერძოდ ძველ ებრაულს, სადაც იგი „ფინიკის პალმას“ ნიშავს. მოფერებითი ფორმებია: თამრო, თამრიკო, თამუნა, თამუნია, თაკო. თამარისაგან არის ნაწარმოები გვარი თამარაშვილი, გეორგრაფიული სახელი თამარაშენი და სხვანი.
გლორიოსი (კუნძულები)

გლორიოსი (ფრანგ. Îles Glorieuses ასევე Archipel des Glorieuses) — პატარა კუნძულების ჯგუფი ინდოეთის ოკეანეში. გეოგრაფიულად ეკუთვნის კომორის არქიპელაგს. საფრანგეთმა ის ჩართო საფრანგეთის ზღვისიქითა ტერიტორიების, საფრანგეთის სამხრეთული და ანტარქტიდული ტერიტორიის ეპარსეს კუნძულების შემადგენლობაში. მასზე პრეტენზიას აცხადებს მადაგასკარი. კუნძულები მდებარეობს ინდოეთის ოკეანეში, 115 კმ-ით ჩრდილო-დასავლეთით მადაგასკარის სანაპიროდან. საერთო ფართობია — 5 კმ². ლაგუნის ფართობია — 29,6 კმ². განსაკუთრებული ეკონომიკური ზონის ფართობია — 48 350 კმ². არქიპელაგი შედგება ორი მარჯნის კუნძულისაგან: გრანდ-გლორიოსი (Grande Glorieuse) 11°34′46″ ს. გ. 47°17′54″ ა. გ.﻿ / ﻿11.5795944° ს. გ. 47.2983722° ა. გ.﻿ / -11.5795944; 47.2983722﻿ (Grande Glorieuse) ილ-დუ-ლისი (Île du Lys) 11°30′59″ ს. გ. 47°22′36″ ა. გ.﻿ / ﻿11.5164861° ს. გ. 47.3766722° ა. გ.﻿ / -11.5164861; 47.3766722﻿ (Île du Lys) ასევე რამდენიმე მომცრო კუნძულებისაგან: Wreck Rock 11°30′45″ ს. გ. 47°22′54″ ა. გ.﻿ / ﻿11.5125528° ს. გ. 47.3817139° ა. გ.﻿ / -11.5125528; 47.3817139﻿ (Wreck Rock) South Rock 11°35′43″ ს. გ. 47°18′06″ ა. გ.﻿ / ﻿11.5954889° ს. გ. 47.3018500° ა. გ.﻿ / -11.5954889; 47.3018500﻿ (South Rock) Verte Rocks 11°34′15″ ს. გ. 47°19′54″ ა. გ.﻿ / ﻿11.5710083° ს. გ. 47.3317167° ა. გ.﻿ / -11.5710083; 47.3317167﻿ (Verte Rocks) სამი უსახელო კუნძული კუნძულები სწორი და ვაკეა, ზღვის დონიდან მაქსიმალური სიმაღლით 12 მეტრი და შემოფარგლულია ვრცელი მთლიანი მარჯნის რიფით. გრანდ-გლორიოსი დაფარულია ხშირი ტყით და გარშემორტყმულია თეთრი ქვიშით. ის თითქმის იდეალურად მრგვალია, რომლის დიამეტრი შეადგენს დაახლოებით 2,5 კმ-ს. ილ-დუ-ლისი დაფარულია შედარებით ნაკლები რაოდენობის მცენარეულობით და შედგება კლდეებისაგან, ქვიშიანი დიუნებისგან და მანგროს მცენარეულობისაგან. მას მოგრძო ფორმა აქვს, დაახლოებით 600 მეტრი და შეუძლია დაიტიოს ბევრი ზღვის ფრინველი და კუ. ლაგუნა მდებარეობს ჩაღრმავებულ ადგილას და ნაწილობრივ მშრალია. კლიმატი ტროპიკულია, რაც ხელს უწყობს მარადმწვანე მცენარეების არსებობას. საშუალო ტემპერატურა მერყეობს დაახლოებით 28 °C-ის ფარგლებში, ტენიანობა 81 %-დან 84 %-მდე. კუნძულები ზოგჯერ განიცდიან ტროპიკული ციკლონების ზემოქმედებას.საფრანგეთის უცხოური ლეგიონი გლორიოსის კუნძულებზე მდებარეობს საფრანგეთის უცხოური ლეგიონის მცირე შეიარაღებული ძალები თვითმფრინავებისთვის გრუნტიანი ასაფრენ დასაჯდომი ზოლით, მეტეოსადგურით და რადიოსადგურით. ბაზა ასევე ემსახურება ბუნების მკვლევარ მეცნიერებს. ეკონომიკურად აქტიური არ არის. About.com.: Geogrephy დაარქივებული 2010-12-05 საიტზე Wayback Machine. Holothuriens et autres échinodermes des Îles Glorieuses (Îles Éparses de l’océan Indien), T. Mulochau et C. Conand. Bulletin d’information « SPC Beche de Mer » n° 28. Rapport de recherche pour l'Agence nationale pour la recherche, publié par le Secrétariat général de la Communauté du Pacifique, octobre 2008. (ინგლისური) L'Archipel des Glorieuses დაარქივებული 2016-03-03 საიტზე Wayback Machine. sur le site officiel des TAAF ↑ Îles Glorieuses დაარქივებული 2016-03-03 საიტზე Wayback Machine. auf der Seite der TAAF (Französisch)
ქიშის პირველი დინასტია

კიშის პირველი დინასტია — ძველი შუმერული ქალაქი კიშის დინასტია ძვ. წ. III ათასწლეულის დასაწყისიდან ძვ. წ. XXVII საუკუნემდე. უკანასკნელი ორი მეფის გარდა არცერთის ისტორიულობა არაა დამტკიცებული. მეფობის წლები უცნობია. ეტანა ბალიხი ენმენუნა მელამ-კიში ბარსალნუნა სიმუგი ტიზკარი ილკუმი ილტასადუმი ენ-მებარაგესი აგი
ალბანეთის გერმანული ოკუპაცია

ალბანეთის სამეფო (ალბ. Mbretnija Shqiptare, გერმ. Königreich Albanien) — დე-იურე დამოუკიდებელი სახელმწიფო, რომელიც 1943-1944 წლებში არსებობდა. 1943 წლის 8 სექტემბრამდე ალბანეთი დე-ფაქტო იტალიის სამეფოს გავლენის სფეროს წარმოადგენდა. აქსისის ცენტრიდან იტალიის გასვლის შემდეგ ალბანეთში გერმანული ჯარი შევიდა და ის მესამე რაიხის გავლენის ქვეშ მოაქცია. ოკუპაციის პერიოდში ქვეყანას გერმანელების მიერ მხარდაჭერილი ბალი კომბეტარი (ნაციონალისტური პარტია) განაგებდა. ამ პერიოდის ალბანეთის შემადგენლობაში შედიოდა კოსოვოს უმეტესი ნაწილი, დასავლეთი მაკედონია, ცენტრალური სერბეთის ქალაქი ტუტინი და აღმოსავლეთი მონტენეგროს მცირე ნაწილი. ბალი კომბეტარის პოლიტიკას წარმოადგენდა ალბანურ ენოვანი მოსახლეობის ერთ სახელმწიფოში გაერთიანებას. Voices on Antisemitism Interview with Johanna Neumann დაარქივებული 2009-05-06 საიტზე Wayback Machine.
მევლუდ მელაძე

მევლუდ მელაძე (დ. 5 სექტემბერი, 1972, თბილისი) — ქართველი ავტომრბოლი და მოჭიდავე (სამბო). საქართველოს საავტომობილო ფედერაციის ვიცე-პრეზიდენტი. მისი საავტომობილი კარიერა 2001 წელს დაიწყო, ხოლო 2014 წელს იგი გახდა საქართველოს ჩემპიონი წრიულ რბოლებში ფორმულა ალფას ტიპის ავტომობილით. მევლუდის მამა ვაჟა მელაძე არის ქართველი მწერალი და გაზეთ ამერ-იმერის რედაქტორი. მისი დედა სირანუშ ბართაია არის სკოლის მასწავლებელი და ფილოლოგი. 10 წლის ასაკში მან აქტიურად დაიწყო ვარჯიში სამბოში. სკოლაში სწავლის დროს მევლუდ მელაძეს გაუჩნდა ინტერესი რადიო-მართვადი ავტომობილებისადმი. 1989 წლიდან 1993 წლამდე იგი სწავლობდა თბილისის სახელმწიფო უნივერსიტეტში ეკონომიკის ფაკულტეტზე. მრბოლელობამდე მევლუდ მელაძე იყო მოჭიდავე, მას ჰქონდა წარმატებები როგორც ქვეყნის შიგნით, ასევე მის საზღვრებს გარეთაც. პროფესიონალ მოჭიდავეთა შორის პირველად 1983 წელს გამოვიდა. 1989 წელს მან მეორე ადგილი აიღო საბჭოთა კავშირის ჩემპიონატში. 1991 წელს მან ასევე მოიპოვა ოქროს მედალი ევროპის სამბოს ჩემპიონატში. 1992 და 1993 წლებში ევროპის ჩემპიონატში ორჯერ დაიკავა მესამე ადგილი. ის ასევე არის მსოფლიო ჩემპიონატის ვერცხლის პრიზიორი. 2001 წელს მევლუდ მელაძემ დაიწყო სარბოლო კარიერა. სანამ მევლუდი პროფესიონალი მრბოლის ლიცენზიას მიიღებდა, ის 2 წელი გამოდიოდა მოყვარულებს შორის. მან პირველი გამარჯვება 2002 წელს მოიპოვა ტურინგ ლაითის კლასში. 2005 წლის ევროპის რალის ეტაპის გამარჯვებული Nemiroff Yalta Rally - მეორე ადგილი ჯგუფში, 2006 წელი Prime Yalta Rally - მეორე ადგილი ჯგუფში, 2007 წელი ამერიკის რალის მონაწილე, 2-Wheel Drive კლასში 2014 რალი ამერიკა - მერვე ადგილი 2-Wheel Drive კლასში. ჩემპიონი ტურინგ ლაითის კლასში 2002, 2008, 2009, 2010 წლებში Black Sea Cup - ის გამარჯვებული ტურინგ ლაითის კლასში 2011 წელს საქართველოს ჩემპიონი ფორმულა ალფას კლასში 2014 წელს. საქართველოს ეროვნული საავტომობილო ფედერაცია დაარქივებული 2016-03-05 საიტზე Wayback Machine. მევლუდ მელაძე[მკვდარი ბმული] — ქართული სპორტი
ლამარა ჭყონია

ლამარა გრიგოლის ასული ჭყონია (დ. 27 დეკემბერი, 1930, ბათუმი — გ. 14 მარტი, 2024) — ქართველი მომღერალი (ლირიკულ-კოლორატურული სოპრანო), საქართველოს სსრ-ის სახალხო არტისტი (1970), სსრკ სახალხო არტისტი (1976). 1956 წელს დაამთავრა თბილისის სახელმწიფო კონსერვატორია (გ. გოგიჩაძის კლასი, ადრე მეცადინეობდა ვ. ქაშაკაშვილი). 1956-1960 წლებში და 1968 წლიდან ზაქარია ფალიაშვილის სახელობის თბილისის ოპერისა და ბალეტის სახელმწიფო თეატრის, 1960-1968 წლებში კიევის ტარას შევჩენკოს სახელობის ოპერისა და ბალეტის თეატრის სოლისტი. ლამარა ჭყონიას აქვს ლამაზი ტემბრის ხმა, სრულყოფილი ვოკალური ტექნიკა. სკკპ-ის წევრი 1974 წლიდან. შესრულებული აქვს ოპერებიდან პარტიები: მარფა (რიმსკი-კორსაკოვი „მეფის საცოლე“), ტატიანა, იოლანტა (პეტრე ჩაიკოვსკი „ევგენი ონეგინი, „იოლანტა“), ჩიო-ჩიო სანი (ჯაკომო პუჩინი „ჩიო-ჩიო სანი“, ტოკიოს საერთაშორისო კონკურსის II პრემია ამ პარტიის საუკეთესო შესრულებისთვის, 1967), ვიოლეტა (ჯუზეპე ვერდი „ტრავიატა“), მარო, ეთერი (ზაქარია ფალიაშვილი „დაისი“, „აბესალომ და ეთერი“) და სხვ. ვოკალისტთა პრაღის (1960), სოფიის (III პრემია, 1963) საერთაშორისო და გლინკას სახელობის (1960, მოსკოვი) კონკურსების ლაურეატი. დაჯილდოებულია „საპატიო ნიშნის“ ორდენით და მედლებით. გარდაიცვალა 2024 წლის 14 მარტს, 93 წლის ასაკში. 2011 — თამარ მეფის ორდენი 2011 — ბრწყინვალების საპრეზიდენტო ორდენი 1976 — სსრკ სახალხო არტისტი 1974 — საპატიო ნიშნის ორდენი 1970 — საქართველოს სსრ სახალხო არტისტი 1967 — „მადამ ბატერფლაის“ საერთაშორისო კონკურსის (ოსაკა) II პრემია 1960 — გლინკას სახელობის კონკურსის (მოსკოვი) ლაურეატი მუსიკის ენციკლოპედიური ლექსიკონი – თბილისი, 2007 – გვ. 330 ქართული საბჭოთა ენციკლოპედია, ტ. 11, თბ., 1987. — გვ. 410. ლამარა ჭყონია — საქართველოს ბიოგრაფიული ლექსიკონი ↑ ლამარა ჭყონია ↑ „გარდაიცვალა საოპერო მომღერალი ლამარა ჭყონია“. 1tv.ge. ციტირების თარიღი: 15 მარტი, 2024. შეამოწმეთ თარიღის პარამეტრი |access-date=-ში (დახმარება) ↑ 2003-2015 წლებში საქართველოს პრეზიდენტების მიერ გაცემული სახელმწიფო ჯილდოები
ბუკოლიკა

ბუკოლიკა, ბუკოლიკური პოეზია (ბერძნ. boucolos - მწყემსი > boucolikos - მწყემსური, სოფლური, ta bukolika - მწყემსური სიმღერები), ანტიკური პოეზიის ჟანრი. აღმოცენდა ალექსანდრიული პოეზიის წიაღში. ბუკოლიკის მეტრული საზომია დიქტილური ჰექტამეტრი, რომელშიც დამატებულია მეორე ცენზურა (ე.წ. ბუკოლიკური ცენზურა). დროთა განმავლობაში ბუკოლიკის ძირითად თემად იქცა სიყვარული. შემდგომ იძენს პოლიტიკურ და დიდაქტიკურ ხასიათსაც. ახალ ევროპულ ლიტერატურაზე ბუკოლიკა ზეგავლენას ახდენს თავისი ორი ტენდენციით: სტილიზაციითა და სოციალურობას მოკლებული ადამიანისა და ბუნების ურთიერთობით. ბუკოლიკურ ნაწარმოებთათვის დამახასიათებელია სოფლის მშვიდობიანი, წყნარი ცხოვრების, ბუნების სურათების დახატვა. ჟანრული ფორმებია იდილია და ეკლოგა. იდილია ეკლოგა ლონგე პასტორალი ქართული საბჭოთა ენციკლოპედია, ტ. 2, თბ., 1977. — გვ. 557.
ბალეტოს მყინვარი

ბალეტოს მყინვარი (ინგლ. Balletto Glacier) — მყინვარი ტანზანიაში, კილიმანჯაროს სამხრეთ-დასავლეთ კალთაზე. ბალეტოს მყინვარის ამჟამინდელი სიგრძე 40 კმ-ს აღწევს. წარმოადგენს მყინვარული გუმბათის პატარა ნარჩენს, რომელიც ოდესღაც აგვირგვინებდა კილიმანჯაროს მწვერვალს. მყინვარი მდებარეობს ზღვის დონიდან 5400–5000 მ სიმაღლეზე. ბალეტოს მყინვარი გაწოლილია უზარმაზარ, 1200 მ სიმაღლის გვერდითი ქანის კედელზე, რომელიც ცნობილია „შენგრეული კედლის“ სახელწოდებით და დაიმონდის მყინვარის ქვემოთ. ორ მყინვარს ერთმანეთთან აკავშირებს ვეებერთელა ლოლუა, რომელიც კლდოვან ფლატეზე 90 მ-ზე კიდია. მყინვარი უკან იხევს. ↑ Young, James A.T.. Glaciers of the Middle East and Africa - Glaciers of Africa (pdf). აშშ-ის გეოლოგიური სამსახური (1991). ციტირების თარიღი: 8 ოქტომბერი, 2014. ↑ Birkby, Robert (1 თებერვალი, 2009) Mountain Madness: Scott Fischer, Mount Everest & a Life Lived on High. Citadel, გვ. 116–117. ISBN 978-0806528762. ციტირების თარიღი: October 9, 2014.
ბოშკანა

ბოშკანა (რუმ. Boşcana) — სოფელი მოლდოვაში, კრიულენის რაიონში. მდებარეობს ზღვის დონიდან 50 მეტრზე. 2004 წლის მონაცემებით, მოსახლეობა 2 729 ადამიანს შეადგენდა. მოლდოვის ადმინისტრაციული დაყოფა კრიულენის რაიონი მოლდოვის მოსახლეობის 2004 წლის აღწერის მონაცემები